ธปท.คาดเศรษฐกิจปีนี้โต7.3-8%
ธปท.ปรับขึ้นอัตราการขยายตัวทางเศรษฐกิจปีนี้เป็น 7.3-8% จากเดิมที่คาดไว้ 6.5-7.5%
28 ต.ค. 2553

ธปท.ปรับขึ้นอัตราการขยายตัวทางเศรษฐกิจปีนี้เป็น 7.3-8% จากเดิมที่คาดไว้ 6.5-7.5% 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า ในการประเมินภาวะเศรษฐกิจไทยครั้งล่าสุดในเดือนต.ค.นี้ ธปท.คาดว่าอัตราการขยายตัวทางเศรษฐกิจ(จีดีพี)ปีนี้น่าจะโตได้ที่ระดับ 7.3-8% จากครั้งก่อนคาดไว้ที่ 6.5-7.5%อย่างไรก็ตามจีดีพีปีหน้ายังคาดว่าจะโตที่ 3-5% เท่าเดิม ส่วนเหตุผลที่ปรับประมาณการครั้งนี้ขึ้น เนื่องจากธปท.มองว่าเศรษฐกิจโดยรวมยังขยายตัวได้ดีกว่าที่คาด ซึ่งน่าจะช่วยให้ภาคส่งออกของไทยเดินหน้าต่อไปได้ แม้ว่าครึ่งปีหลังจะชะลอลงบ้างก็ตาม เพราะถึงเงินบาทจะแข็งค่าขึ้นทำให้รายได้การส่งออกลดลง แต่ค่าเงินก็ไม่ใช่ปัจจัยสำคัญเท่ากับเศรษฐกิจคู่ค้าชะลอ 
และอีกปัจจัย คือ การที่อุปสงค์ในประเทศ ไม่ว่าจะเป็นการบริโภคและการลงทุนขยายตัวดีขึ้น และมีแนวโน้มในทิศทางที่ดีขึ้น ทำให้การใช้จ่ายหรือกิจกรรมในประเทศสามารถชดเชยการส่งออกที่ลดลงได้ด้วย 
ทั้งนี้ ในส่วนของประมาณการเงินเฟ้อปีนี้ธปท.ยังคาดว่าเงินเฟ้อพื้นฐานจะอยู่ที่ระดับ 0.5-13% เท่าเดิมกับครั้งก่อน เช่นเดียวกันเงินเฟ้อพื้นฐานปีหน้าก็คาดไว้เท่าเดิมที่ 2-3% เพราะแรงกดดันเงินเฟ้อพื้นฐานยังไม่เปลี่ยนแปลง ขณะที่เงินเฟ้อทั่วไปปีนี้คาดไว้ที่ 2.8-3.8% ถือปรับฐานล่างขึ้นเล็กน้อย จากเดิมที่คาดไว้ที่ 2.5-3.8% เนื่องจากราคาสินค้ามีราคาแพงขึ้นเล็กน้อย และเงินเฟ้อปีหน้าคาดไว้ที่ 3-5% จากเดิมที่คาดไว้ที่ 2.5-4.5%